google/wiki40b huggingface dataset:
125 Ελευθερώτρια

Φυσικά χαρακτηριστικά

Η καμπύλη φωτός της Ελευθερώτριας εμφανίζει μεγάλη διακύμανση, κάτι που υποδεικνύει ότι το σχήμα της είναι επίμηκες ή πολύ ακανόνιστο. Η μέση διάμετρός της είναι 43,6 χλμ. Η μάζα της εκτιμάται σε 87 τρισεκατομμύρια τόνους με μέση πυκνότητα 2,0 gr/cm³. Η μέση επιτάχυνση της βαρύτητας στον ισημερινό της Ελευθερώτριας εκτιμάται σε 1,22 cm/sec², δηλαδή η βαρύτητα εκεί είναι 802 φορές ασθενέστερη από τη γήινη, ενώ η μέση ταχύτητα διαφυγής υπολογίζεται σε 23,1 m/sec (83,2 χιλιόμετρα την ώρα).
Ο φασματικός τύπος της Ελευθερώτριας είναι M (με πιθανή αφθονία σε μέταλλα — σίδηρο και νικέλιο). Το γεωμετρικό άλβεδό της είναι 0,225 ± 0,026 και η μέση θερμοκρασία στην επιφάνειά της εκτιμάται σε 105 βαθμούς Κελσίου κάτω από το μηδέν.
Η Ελευθερώτρια περιστρέφεται γύρω από τον εαυτό της μία φορά κάθε 3 ώρες και 58 λεπτά.
Μικρονησιακές βουλευτικές εκλογές (2015)

Βουλευτικές εκλογές διενεργήθηκαν στις Ομόσπονδες Πολιτείες της Μικρονησίας στις 3 Μαρτίου 2015. Ταυτόχρονα, είχε προγραμματιστεί ένα δημοψήφισμα για την ανεξαρτησία της πολιτείας Τσουκ, ωστόσο αναβλήθηκε πριν αρχίσει η διεξαγωγή των μικρονησιακών βουλευτικών εκλογών.

Εκλογικό σύστημα

Τα 14 μέλη του Κογκρέσου εκλέγονται με 2 τρόπους: τα 10 εκλέγονται από μονοεδρικές περιφέρειες με πλειοψηφικό σύστημα, ενώ 4 γερουσιαστές εκλέγονται από τις ισάριθμες πολιτείες. Έπειτα από τις εκλογές, ο Πρόεδρος και ο Αντιπρόεδρος εκλέγονται από το Κογκρέσο των γερουσιαστών.

Εκστρατεία

Συνολικά 34 ήταν οι υποψήφιοι που διεκδίκησαν τις 14 έδρες.Στα τέλη Φεβρουαρίου αναβλήθηκε η εκλογή των μελών της Βουλής των Αντιπροσώπων για την πολιτεία Τσουκ, καθώς δεν ήταν έτοιμα τα έγγραφα για την ψηφοφορία. Παράλληλα, αποφασίστηκε η αναβολή της διεξαγωγής ενός δημοψηφίσματος για την ανεξαρτησία της Τσουκ.
Βραβεία Αμερικανικής Ακαδημίας Κινηματογράφου 1960

Η 33η Απονομή των Βραβείων της Ακαδημίας Κινηματογράφου, για το έτος 1960, έλαβε χώρα στις 17 Απριλίου του 1961. Η τελετή πραγματοποιήθηκε στη Σάντα Μόνικα (Καλιφόρνια) και παρουσιαστής ήταν ο Μπομπ Χόουπ.
Νικόλαος - Ιωσήφ Μαιζών

Βιογραφικά στοιχεία

Γεννήθηκε στο Επιναί (Épinay-sur-Seine) και ήταν γιος του Ιωσήφ Μαιζών, επιχειρηματία και φοροεισπράκτορα. Κατατάχθηκε στα γαλλικά επαναστατικά στρατεύματα και έλαβε μέρος στις επιχειρήσεις εναντίον των Πρώσων, στην εκστρατεία της Ισπανίας και στη ρωσική εκστρατεία (1812), όπου και τιμήθηκε με τον βαθμό του υποστρατήγου αναλαμβάνοντας παράλληλα την διοίκηση του Β΄ Σώματος Στρατού. Το 1813 τραυματίστηκε στην μάχη της Λειψίας και για την δράση του αυτή τιμήθηκε με τον Μεγάλο Σταυρό της Λεγεώνας της Τίμης και με τον τίτλο του κόμη του Αυτοκράτορα. Μετά την καθαίρεση του Ναπολέοντα, προσχώρησε στην παράταξη των Βουρβόνων αναλαμβάνοντας στρατιωτικός διοικητής του Παρισιού. Υπήρξε επίσης μέλος της Βουλής των Ομοτίμων και έφερε τον τίτλο του Μαρκησίου. 
Το 1828 ο βασιλιάς Κάρολος Ι΄ του ανέθεσε την ηγεσία των γαλλικών δυνάμεων της Πελοποννήσου και τον επιφόρτισε με την εκδίωξη του Ιμπραήμ κατά τη διάρκεια της εκστρατείας του Μωριά. Ο Μαιζών κατέλαβε αμαχητί τα φρούρια της Μεθώνης, της Πύλου και της Κορώνης ενώ τον Οκτώβριο απελευθέρωσε, ύστερα από πολιορκία, τα φρούρια της Πάτρας και του Ρίου. Το 1829 ανακλήθηκε από την Ελλάδα και τιμήθηκε με τον βαθμό του στρατάρχη. Επί Λουδοβίκου Φιλίππου διετέλεσε υπουργός εξωτερικών και πολέμου ενώ αργότερα χρημάτισε πρεσβευτής της Γαλλίας στην Βιέννη και στην Αγία Πετρούπολη. 
Πέθανε στο Παρίσι το 1840. Σε πολλές πόλεις της Ελλάδας υπάρχουν οδοί που φέρουν  το όνομά του (π.χ. οδός Μαιζώνος - Πάτρα).
2421 Νίνινγκερ

Φυσικά χαρακτηριστικά

Η μέση διάμετρος του Νίνινγκερ εκτιμάται σε 38,89 χιλιόμετρα. O φασματικός τύπος του είναι άγνωστος, ενώ το γεωμετρικό άλβεδό του είναι 0,0559.
Φραγκίσκος Ιωσήφ του Χοεντσόλερν-Έμντεν

Βιογραφία

Ήταν ο δευτερότοκος γιος του Γουλιέλμου πρίγκιπα του Χοεντσόλερν και της Μαρίας-Τερέζας των Βουρβόνων-Δύο Σικελιών, κόρης του Λουδοβίκου, κόμη του Τράνι.
Το 1964 απεβίωσε στο Τύμπινγκεν σε ηλικία 73 ετών και τάφηκε στο Έρλεζερκίρχε του Ζιγκμαρίνγκεν.
Ευρωπαϊκό Ίδρυμα Επαγγελματικής Εκπαίδευσης

Καθήκοντα

Το ETF παρέχει στις χώρες-εταίρους τη διορατικότητα, την τεχνογνωσία και την εμπειρία του στην εκπαίδευση ατόμων για νέες θέσεις εργασίας και στην ανάπτυξη προγραμμάτων της δια βίου μάθησης. Το ίδρυμα παρέχει βοήθεια για τον καθορισμό των σχετικών με την επαγγελματική εκπαίδευση αναγκών και προτεραιοτήτων, παρέχει πληροφορίες σχετικά με τις ανειλημμένες πρωτοβουλίες και τις μελλοντικές ανάγκες στον τομέα της επαγγελματικής εκπαίδευσης, εξετάζει τις δυνατότητες συγκρότησης κοινοπραξιών ή ειδικευμένων πολυεθνικών ομάδων για την παροχή βοήθειας σε θέματα επαγγελματικής εκπαίδευσης, παρακολουθεί και αξιολογεί την συνολική αποτελεσματικότητα της παρεχόμενης βοήθειας.
Συνεργάζεται στενά με το συγγενές ίδρυμα, το Ευρωπαϊκό Κέντρο για την Ανάπτυξη της Επαγγελματικής Κατάρτισης (Cedefop), στο οποίο έχει ανατεθεί η επαγγελματική κατάρτιση στα κράτη μέλη της ΕΕ.

Οργάνωση

Το ίδρυμα αποτελείται από Διοικητικό Συμβούλιο, Συμβουλευτικό Σώμα και τον Διευθυντή. Το Διοικητικό Συμβούλιο απαρτίζεται από έναν αντιπρόσωπο ανά κράτος μέλος και δύο αντιπροσώπους της Επιτροπής. Τα μέλη του Συμβουλευτικού Σώματος επιλέγονται μεταξύ εμπειρογνωμόνων απο το χώρο της επαγγελματικής εκπαίδευσης ή άλλους χώρους τους οποίους αφορά το έργο του ιδρύματος, λαμβανομένης υπόψη της ανάγκης να διασφαλίζεται η παρουσία εκπροσώπων των κοινωνικών εταίρων, των διεθνών οργανισμών που μετέχουν ενεργά στην παροχή βοήθειας στον τομέα της επαγγελματικής εκπαίδευσης, και των επιλέξιμων χωρών. Ως εκ τούτου, από κάθε κράτος μέλος, από κάθε επιλέξιμη χώρα και από τους κοινωνικούς εταίρους σε ευρωπαϊκό επίπεδο διορίζονται 2 εμπειρογνώμονες. Ο διευθυντής είναι ο νόμιμος εκπρόσωπος του ιδρύματος και είναι υπόλογος στο διοικητικό συμβούλιο.
Το ίδρυμα απασχολεί προσωπικό περίπου 130 ατόμων. Από την 1η Σεπτεμβρίου 2017, Διευθυντής του Ιδρύματος είναι ο Ιταλός Σεζάρε Ονεστίνι.
Α.Ε.Κ. (υδατοσφαίριση)

Ιστορία

Το τμήμα πόλο της Α.Ε.Κ. ιδρύθηκε αρχικά το 1962 και διατηρήθηκε ως τις αρχές τις δεκαετίας του '70. Κατά τη διάρκεια της πρώτης περιόδου λειτουργίας του, κατέκτησε δύο πρωταθλήματα Γ' Εθνικής. Το τμήμα επανιδρύθηκε το 2017. Η απόφαση επανίδρυσης του τμήματος από το Δ.Σ. της Α.Ε.Κ. ελήφθη στις 23 Μαρτίου 2017 ματα απο τη πρόταση που έκαναν οι Μιχαλόπουλος Πάνος και Κιρμίζογλου Γιώργος, κάτι που μετά από λίγο ανακοινώθηκε και επίσημα.
1370 Χέλλα

Φυσικά χαρακτηριστικά

Τα φυσικά χαρακτηριστικά της Χέλλα είναι άγνωστα.
Κλείταρχος (ιστορικός)

Βιογραφικά στοιχεία

Δεν γνωρίζουμε με βεβαιότητα πολλά πράγματα για την ζωή του. Πατέρας του ήταν ο ιστορικός Δείνων ο Κολοφώνιος και για κάποιο διάστημα φαίνεται πως διέμενε στην Αλεξάνδρεια του Πτολεμαίου του Α'.  Όπως αναφέρει ο Διογένης ο Λαέρτιος, είχε μαθητεύσει προηγουμένως κοντά στους φιλοσόφους Αριστοτέλη τον Κυρηναϊκό και Στίλπωνα τον Μεγαρέα.

Αἱ περὶ Αλεξάνδρου ἱστορίαι

Ο Κλείταρχος, όπως πιστεύεται, δεν συμμετείχε ο ίδιος στην εκστρατεία του Μ. Αλεξάνδρου. Φαίνεται πως άντλησε πληροφορίες γι' αυτήν διαβάζοντας τα έργα του Καλλισθένη, του Νεάρχου και του Ονησικρίτου, ενώ για τις περιγραφές των τόπων και παραδόσεων της Περσίας βασίσθηκε μάλλον στο έργο του Δείνωνος (του πατέρα του) και του Κτησία.

Το έργο του, ιδιαίτερα δημοφιλές στην ελληνιστική και στην ρωμαϊκή εποχή, δημιούργησε σχολή στην περί Αλεξάνδρου ιστοριογραφία και υπήρξε πηγή πληροφοριών και έμπνευσης για τον Διόδωρο τον Σικελιώτη, τον Κόϊντο Κούρτιο Ρούφο και τον Ιουστίνο. Κατακρίθηκε όμως και για έλλειψη κριτικού πνεύματος και ιστορικής αμεροληψίας. 
Πράγματι, ο Κλείταρχος στην διήγηση του συμπεριέλαβε, εκτός από τα ιστορικά γεγονότα, και αρκετές φανταστικές ιστορίες, φήμες και λαϊκές δοξασίες ιδιαίτερα διαδεδομένες στην Αλεξάνδρεια του Πτολεμαίου (που, για τους δικούς του σκοπούς, προωθούσε την λατρεία του Αλεξάνδρου). 
Για παράδειγμα, σ' ένα από τα διασωθέντα αποσπάσματα περιγράφεται  συνάντηση του Αλεξάνδρου με την βασίλισσα των Αμαζόνων κατά την διάρκεια της εκστρατείας του στην Υρκανία. 
Από τον Κλείταρχο επίσης φαίνεται ότι προέρχεται η εικασία για την δολοφονία του Μ. Αλεξάνδρου με ύδωρ της Στυγός και η φήμη για τους κρεμαστούς κήπους της Βαβυλώνας (που δεν έχει επιβεβαιώσει ποτέ η αρχαιολογική έρευνα και δεν αναφέρονται στον Ηρόδοτο και στις βαβυλωνιακές γραπτές πινακίδες).
Αντιπρόεδρος του Ιράν

Ο Αντιπρόεδρος του Ιράν (περσικά: معاون ریاست جمهوری اسلامی ایران ) ορίζεται από το άρθρο 124 του Συντάγματος του Ιράν: ορίζεται από τον Πρόεδρο του Ιράν για να τον συνεπικουρεί στο προεδρικό έργο του. Τον Αύγουστο του 2019 , υπάρχουν 12 αντιπρόεδροι στο Ιράν. Ο πρώτος αντιπρόεδρος ( περσικός : معاوناول ) είναι ο σημαντικότερος, καθώς αυτός ή αυτή ηγείται των συνεδριάσεων του υπουργικού συμβουλίου σε περίπτωση απουσίας του προέδρου.

Πρώτος Αντιπρόεδρος

Ο ρόλος του πρώτου αντιπροέδρου δημιουργήθηκε κατά την αναθεώρηση του Συντάγματος το 1989. Αναλάμβανε ορισμένες από τις ευθύνες του πρωθυπουργού . Σύμφωνα με το άρθρο 124, ο πρώτος αντιπρόεδρος προεδρεύει του συμβουλίου των υπουργών και συντονίζει τις άλλες αντιπροεδρίες, αν το επιτρέψει ο πρόεδρος. Σύμφωνα με το άρθρο 131, ο Πρώτος Αντιπρόεδρος αναλαμβάνει την ιδιότητα του Προέδρου σε περιπτώσεις όπου ο Πρόεδρος είναι ανίκανος, αλλά μόνο εφόσον επιτρέπεται από τον Ανώτατο Αρχηγό . Σύμφωνα με το ίδιο άρθρο, ο Πρώτος Αντιπρόεδρος (ή ο καθένας που ασκεί καθήκοντα προσωρινού Προέδρου) πρέπει να διασφαλίσει ότι ένας νέος πρόεδρος εκλέγεται σε πενήντα ημέρες.
Σύμφωνα με το άρθρο 132, κατά τη διάρκεια της θητείας ενός εκτελούντος Προέδρου (συνήθως πρώτου αντιπροέδρου), το κοινοβούλιο (Ματζλίς) δεν μπορεί να παραβιάσει τους υπουργούς και δεν μπορεί να μην εγκρίνει τους υπουργούς που εισήχθησαν πρόσφατα. Επίσης, απαγορεύονται τα δημοψηφίσματα και οι αναθεωρήσεις του Συντάγματος.
3151 Τάλμποτ

Φυσικά χαρακτηριστικά

Ο φασματικός τύπος του Τάλμποτ είναι S (λιθώδης). Ο Τάλμποτ περιστρέφεται γύρω από τον εαυτό του μία φορά κάθε 15 ως 24 ώρες περίπου.
Αντώνης Σιτράς

Βιογραφικά στοιχεία

Προτού ασχοληθεί με τα κοινά ασχολήθηκε με τη δημοσιογραφία και τη δικηγορία. Το 1922 ήταν διευθυντής της εφημερίδας "Ελευθερία".
Το 1945 ανέλαβε δήμαρχος Λάρισας με  την επαναφορά της διάταξης "περί Διοικούσας Επιτροπής του Δήμου".  Κατά τη δημαρχία του ασχολήθηκε με τη συστηματική δεντροφύτευση της πόλης και εκτελέστηκαν πλήθος δημοτικών έργων. Στις 20 Μαΐου 1945 παραιτήθηκε για λόγους υγείας και τον Αύγουστο του ίδιου χρόνου αντικαταστάθηκε από το Στυλιανό Αστεριάδη, ο οποίος είχε παυθεί από το ΕΑΜ. Στις αρχές του 1946 ο Σιτράς επέστρεψε στη θέση του δημάρχου καθώς η υγεία του παρουσίασε κάποια βελτίωση και παραιτήθηκε οριστικά το Μάρτιο του 1946.
Ο Σιτράς εξελέγη βουλευτής Λαρίσης με την ΕΠΕΚ στις εκλογές του 1950. Πέθανε όντας εν ενεργεία βουλευτής (την ίδια ημέρα με τον Ιωάννη Σοφιανόπουλο και κηδεύτηκε στις 29 Ιουλίου 1951 στο Α΄ Νεκροταφείο. Τη θέση του Σιτρά στη Βουλή κατέλαβε ο επιλαχών Άγγελος Οικονομίδης.
Πρωτάθλημα Γιουγκοσλαβίας ποδοσφαίρου γυναικών

Το Πρωτάθλημα Γιουγκοσλαβίας γυναικών ξεκίνησε το 1974-1975 και σταμάτησε το 1992 με τη διάληση της χώρας.
Λοξίας

Η λέξη Λοξίας ήταν αρχαία θρησκευτική επίκληση, και συγκεκριμένα μια ονομασία του θεού Απόλλωνα. Η ονομασία αυτή αποδίδεται από μερικούς στο γεγονός ότι οι χρησμοί του Μαντείου των Δελφών ήταν διφορούμενοι («λοξοί»). Η επικρατούσα άποψη όμως, «χωρίς αμφιβολία» σύμφωνα με κάποιες πηγές, είναι ότι συνδέεται με το όνομα της Λοξούς. Η Λοξώ ήταν η τροφός που ανέθρεψε τον Απόλλωνα.
Εκφράσθηκε επίσης η γνώμη ότι το επίθετο αυτό εξηγεί τον λοξό κύκλο/διαδρομή του ήλιου στον ουρανό, ενώ νεότεροι μελετητές το συσχετίζουν και με τη λατινική λέξη lux = φως.
Μεσιέ 35

Ιστορικό

Το Μεσιέ 35 ανακαλύφθηκε από τον Φιλίπ Λουά ντε Σεζώ το 1745 και ανακαλύφθηκε αργότερα ανεξάρτητα από τον Τζον Μπέβις πριν το 1750. Ο Σαρλ Μεσιέ το προσέθεσε στον κατάλογό του τις 30 Αυγούστου 1764, αναγνωρίζοντας την ανακάλυψη του Τζον Μπέβις.

Χαρακτηριστικά

Το Μεσιέ 35 αποτελείται από αρκετές εκατοντάδες άστρα, εκ των οποίων 120 είναι λαμπρότερα από μέγεθος 13. Ο συνολικός αριθμός των μελών του σμήνους κυμαίνεται από 200 σε 500. Η διάμετρός του είναι περίπου 25 έτη φωτός και η ηλικία του είναι περίπου 100 εκατομμύρια έτη. Η μάζα του Μεσιέ 35 έχει υπολογιστεί με βάση τη μέθοδο υπολογισμού μάζας Λέοναρντ-Μέριττ, που βασίζεται στις ταχύτητες των μελών του, μεταξύ 1.600 και 3.200 ηλιακών μαζών.
Το Μεσιέ 35 αποτελείται από πολλά άστρα που είναι κίτρινοι και πορτοκαλί γίγαντες. Το λαμπρότερο μέλος του, που βρίσκεται στην κύρια ακολουθία είναι ένα άστρο φάσματος Β3 και φαινόμενο μέγεθος +8,2.
Πανελλήνιο πρωτάθλημα στίβου ανδρών 1933

Το ΚΑ΄ Πανελλήνιο πρωτάθλημα στίβου ανδρών 1933 διεξήχθη στην Αθήνα, στο Παναθηναϊκό Στάδιο, στις 4 & 5 Ιουνίου, πολύ πριν από τους Δ΄ Βαλκανικούς Αγώνες Στίβου που έγιναν στο Παναθηναϊκό Στάδιο, στις αρχές Οκτωβρίου. Για την επιλογή των αθλητών και τη συγκρότηση της εθνικής ομάδας στίβου διεξήχθησαν ειδικοί "Προβαλκανκοί Αγώνες", στις 23-24 Σεπτεμβρίου. Πρωταθλητής σύλλογος αναδείχθηκε ο Πανελλήνιος Γ.Σ. Μάλιστα πέτυχε το "νταμπλ", αφού κατέκτησε και το γυναικείο πρωτάθλημα.

Χρονικό των αγώνων

Οι Πανελλήνιοι αγώνες του 1933 άλλαξαν μορφή και απέκτησαν πάλι αυτόνομο χαρακτήρα. Τα προηγούμενα τέσσερα χρόνια πριν από τους πανελληνίους διεξάγονταν τοπικά ή περιφερειακά πρωταθλήματα, οι καλύτεροι αθλητές των οποίων μετείχαν στο πανελλήνιο πρωτάθλημα και μάλιστα κάποιες φορές επί ποινή αποκλεισμού, αν δεν είχαν μετάσχει στα τοπικά. Οι αγώνες γίνονταν το Σεπτέμβριο, λίγο πριν τους Βαλκανικούς αγώνες και αποτελούσαν τρόπον τινά αγώνες επιλογής των αθλητών που θα συγκροτούσαν την εθνική ομάδα για τους βαλκανικούς. Από τη χρονιά αυτή αποδεσμεύθηκαν τόσο από τα τοπικά όσο και από τους βαλκανικούς. Για να δοθεί έμφαση στην συλλογική προσπάθεια καθιερώθηκε ξανά έπειτα από δύο δεκαετίες, ο θεσμός της απονομής του επάθλου της Νίκης του Παιωνίου στο νικητή σύλλογο. Το νέο αυτό αγαλματίδιο ονομάστηκε "Θρίαμβος". Επίσης, από το έτος αυτό εφαρμόστηκε νέο σύστημα βαθμολογίας 6-5-4-3-2-1 για τους έξι πρώτους νικητές κάθε αγωνίσματος. Πρωταθλητής σύλλογος αναδείχθηκε ο Πανελλήνιος Γ.Σ., για πρώτη φορά μετά από 14 χρόνια, από το 1919. 
Στα αξιοπερίεργα των αγώνων εντάσσεται η απουσία των πρωταθλητών Χρήστου Μάντικα, Ρένου Φραγκούδη και Πετρόπουλου, οι οποίοι μετείχαν σε διεθνές μήτιγκ στην Πράγα που διοργανώθηκε προς τιμήν του αποχωρούντος Τσέχου αθλητή Μάζαρυκ. Επίσης, η επαναφορά της λιθοβολίας στο πρόγραμμα και η προσθήκη της βαλκανικής σκυταλοδρομίας 1500μ (800Χ400Χ200Χ100). Οι αγώνες ξεκίνησαν στις 4 Ιουνίου με τη διεξαγωγή της σφυροβολίας στο γυμναστήριο του Πανελληνίου Γ.Σ. Το κυρίως πρόγραμμα διεξήχθη στις 5 & 6 Ιουνίου.
Ρος Φρίντμαν

Καριέρα

Ο Φρίντμαν σχημάτισε τους The Dictators το 1973, μαζί με τον Άντι Σέρνοφ. Μετά από τρία άλμπουμ, μετακόμισε στην Γαλλία όπου εντάχθηκε στους Shakin' Street μαζί με τον Φαμπιέν Σάιν. Το συγκρότημα άνοιγε τις εμφανίσεις των Black Sabbath κατά την περιοδεία για την προώθηση του άλμπουμ "Heaven and Hell", όπου γνώρισε τον Τζόι Ντι Μάιο, με τον οποίο σχημάτισε τους Manowar στα τέλη του 1980. Μαζί τους κυκλοφόρησε έξι άλμπουμ, γνωρίζοντας μεγάλη επιτυχία στους κύκλους του heavy metal, πριν αποχωρήσει το 1988.
Το 1989, εντάχθηκε στους Wild Kingdom του Ντικ Μανιτόμπα μαζί με τον Άντι Σέρνοφ. Μετά την κυκλοφορία του δίσκου "...And You?" αποχώρησε από το συγκρότημα και το 1994 σχημάτισε το μπλουζ ροκ σχήμα Heyday, ενώ δύο χρόνια αργότερα επανενώθηκε με τους The Dictators. Μετά από ένα άλμπουμ με τους The Spinatras το 1999, ηχογράφησε το "D.F.F.D." με τους The Dictators, ακολουθούμενο από το ζωντανά ηχογραφημένο "Viva Dictators".
Το 2004, έγινε μέλος των Brain Surgeons του Άλμπερτ Μπουσάρντ των Blue Öyster Cult, ενώ κυκλοφόρησε έναν δίσκο με τους Thunderboss του πρώην ντράμερ των Dictators, JP Thunderbolt Patterson.
Τον Ιούλιο του 2005, έπαιξε και πάλι με τους Manowar στο Earthshaker Festival, παίζοντας τα κομμάτια "Metal Daze", "Dark Avenger" και "Battle Humn". Τον Απρίλιο του επόμενου έτους έπαιξε και πάλι την μουσική τους για το φεστιβάλ Keep It True IV με τους Men of War, ένα συγκρότημα διασκευών των Manowar. Αργότερα μετονομάστηκαν σε Ross the Boss, παίζοντας σε φεστιβάλ της Γερμανίας, της Ιταλίας και της Ελλάδας.
Σε συνεργασία με τον JP Thunderbolt Patterson περιόδευσε στην Ισπανία με τους The Thunderbolts το 2007, ενώ την ίδια χρονιά συμμετείχε σε άλμπουμ του Φαμπιέν Σάιν, των Wotan και των Atlantean Kodex. Τον Αύγουστο του 2009, ντεμπουτάρισε με το ομώνυμο συγκρότημα του στο κλαμπ Europa του Μπρούκλιν.
Το 2009, κυκλοφόρησε τον δίσκο "21st Century Love Channel" με τους Shakin' Street, ενώ δύο χρόνια αργότερα συμμετείχε στο "Land of the Dead" των Burning Starr. Από το 2012, συμμετέχει στους Death Dealer μαζί με τους Μάικ Ντέιβις, Στου Μάρσαλ, Σον Πεκ και Στιβ Μπολονέζ, ηχογραφώντας τους δίσκους "War Master" (2013) και "Hallowed Ground" (2015).
Διασυνδετική ψυχιατρική

Η Διασυνδετική Ψυχιατρική (γνωστή και ως Ψυχιατρική Συμβουλευτική, ή Συμβουλευτική-Διασυνδετική Ψυχιατρική), είναι ο κλάδος της ψυχιατρικής που ασχολείται με την διασύνδεση της Iατρικής με την Ψυχιατρική. Συνήθως εφαρμόζεται στα πλαίσια των Γενικών Νοσοκομείων, αλλά και της πρωτοβάθμιας περίθαλψης.
Ο ρόλος του Συμβουλευτικού-Διασυνδετικού Ψυχιάτρου, είναι να συμβάλλει ενεργά στη διαγνωστική διαδικασία που λαμβάνει χώρα στις κλινικές διαφόρων ειδικοτήτων του Γενικού Νοσοκομείου (π.χ. παθολογική, χειρουργική, ορθοπεδική κ.ά.), κατόπιν αιτήματος των ιατρών του εκάστοτε τμήματος.
Η Διασυνδετική Ψυχιατρική έχει κοινά πεδία δράσης με άλλες ειδικότητες, όπως η ψυχοσωματική ιατρική, η ψυχολογία της υγείας και η νευροψυχιατρική.
Πετάλινο

Γεωγραφία

Το χωριό βρίσκεται στο νότιο τμήμα της Βόρειας Μακεδονίας, στην περιοχή Μορίχοβο, στη δεξιά πλευρά του Εριγώνα. Βρίσκεται σε υψόμετρο 800 μέτρων και η έκτασή του είναι 7,7 τ.χλμ.
Ekstraklasa SA

Λογότυπο

Το πρώτο λογότυπο της εταιρείας δημιουργήθηκε το 2008. Ένα νέο λογότυπο χρησιμοποιήθηκηε την περίοδο 2011–2015. Το καλοκαίρι του 2015, το λογότυπο της Ekstraklasa SA άλλαξε.
Σούπερ Καπ ΕΣΣΔ

Το Σούπερ Καπ ΕΣΣΔ ήταν ποδοσφαιρική διοργάνωση που διεξάχθηκε από το 1977 μέχρι το 1988 στην ΕΣΣΔ. Ο τελικός διεξαγόταν μεταξύ του νικητή του Πρωταθλήματος ΕΣΣΔ και του Κυπέλλου ΕΣΣΔ.
Το 1987, ο τελικός μεταξύ της τότε πρωταθλήτριας, Σπαρτάκ Μόσχας και της τότε κυπελλούχου ΦΚ Ντιναμό Κιέβου που έπρεπε να διεξαχθεί στο Κισινάου της Μολδαβίας δεν πραγματοποιήθηκε εξαιτίας της ανεπάρκειας των εγκαταστάσεων της πόλης. Ο τελευταίος τελικός έγινε στο Σότσι (Ρωσία) το 1988 με 1.500 θεατές.
2118 Φλάγκσταφ

Φυσικά χαρακτηριστικά

O φασματικός τύπος του Φλάγκσταφ είναι S (λιθώδης). Ο Φλάγκσταφ περιστρέφεται γύρω από τον εαυτό του μία φορά κάθε 6 ως 9 ώρες περίπου.
Καρλόττα-Χοακίνα της Ισπανίας

Βιογραφικά στοιχεία

Παντρεύτηκε το 1785 τον μέλλοντα βασιλιά της Πορτογαλίας Ιωάννη ΣΤ΄, δεύτερο γιο της βασίλισσας της Πορτογαλίας Μαρίας Α΄ και του συζύγου της Πέτρου Γ΄. Το 1788 πέθανε πρόωρα ο μεγαλύτερος αδελφός του συζύγου της, Ιωσήφ της Βραζιλίας, και καθώς ήταν άτεκνος, έγιναν με τον σύζυγο της Ιωάννη οι νόμιμοι διάδοχοι του Πορτογαλικού στέμματος.
Μετά την κατάκτηση της Ευρώπης από τον Ναπολέοντα Α΄, οι γονείς της και όλα τα μικρότερα αδέλφια της ήταν αιχμάλωτοι στα χέρια του. Αυτή έκανε προσπάθειες με τον σύζυγο της να κρατήσει τις Αμερικάνικες Πορτογαλικές κτήσεις, θεωρώντας τον εαυτό της και νόμιμο διάδοχο του πατέρα της, αφού όλη η πατρική της οικογένεια βρισκόταν σε αβεβαιότητα.

Επιστροφή στην Πορτογαλία

Μετά την οριστική πτώση του Ναπολέοντα, το 1821, επέστρεψε στην Πορτογαλία και βρήκε μια χώρα που είχε αλλάξει σημαντικά από τον μακροχρόνιο Ναπολεόντειο αυταρχισμό. Τα στρατεύματα του Ναπολέοντα γέννησαν στον λαό επαναστατικές ιδέες και μετά από ένα κίνημα στο Οπόρτο του Πορτογαλικού Κοινοβουλίου το 1820, αναγκάστηκε να παραχωρήσει Σύνταγμα, ενώ παρόμοια κινήματα έγιναν την ίδια εποχή και στην Ισπανία.
Η βασίλισσα διακατεχόταν από αυταρχικές ιδέες και αρνείτο την παραχώρηση Συντάγματος, σε αντίθεση με τον σύζυγό της, που δεν ήθελε να παραβεί τον όρκο του για την δημοκρατία. Αυτό την ενόχλησε έντονα και συμμάχησε με τον μικρό της γιο, Μιχαήλ, κατά του συζύγου της.
Ο βασιλιάς συνελήφθη αιχμάλωτος στα ανάκτορα το 1824, ωστόσο με την βοήθεια Βρετανικών δυνάμεων ανέκτησε την θέση του, εξορίζοντας την Καρλόττα και τον μικρότερο γιο του στην Αυστρία.
Τεντ Ντιμπιάσι

Σταδιοδρομία

Ο Τεντ Ντιμπιάσι, όνομα που χρησιμοποιούσε στα ρινγκ, είναι ένας από τους μεγαλύτερους επαγγελματίες παλαιστές που έχει περάσει από τον χώρο. Στην καριέρα του έχει κατακτήσει τριάντα πρωταθλήματα και είναι περισσότερο γνωστός για τον χρόνο του στο WWE, τότε WWF. Γνωστός και για το ψευδώνυμο "The Million Dollar Man" (στα ελληνικά Ο εκατομμυριούχος άνθρωπος), έχει περάσει και από άλλες εταιρείες, όπως οι National Wrestling Alliance, Mid-South Wrestling, το WCW και στην Ιαπωνία, το All Japan Pro Wrestling.

Million Dollar Championship

Εκτός των Παγκόσμιων τίτλων και των Ομαδικών που έχει κατακτήσει, δημιούργησε τον προσωπικό του τίτλου, φτιαγμένο από διαμάντια για να δείξει την οικονομική του επιφάνεια, και τον ονόμασε "Million Dollar Championship". Τον τίτλο αυτό, τον κατέκτησαν μόνο άλλοι τρεις παλαιστές, ο Στιβ Όστιν, ο Βέρτζιλ και ο γιος του Τεντ Ντιμπιάσι Jr.. Ποτέ δεν έγινε επίσημος τίτλος κάποιας εταιρείας, και από το 2010 που εμφανίστηκε τελευταία φορά στην τηλεόραση, ανήκει στον Ντιμπιάσι.

Αντιπαλότητες

Το περισσότερο διάστημα της καριέρας του, το πέρασε υποδυόμενος τον αντιπαθητικό προς το κοινό, πλούσιο παλαιστή, που μπορούσε να εξαγοράσει τα πάντα και να κάνει ότι θέλει. Είχε ως σλόγκαν την φράση "όλα έχουν την τιμή τους" και κατέκτησε ακόμα και τίτλους εξαγοράζοντας την θητεία από άλλους παλαιστές, όπως ο Αντρέ ο Γίγαντας. Αντιμετώπισε θρύλους όπως ο Χαλκ Χόγκαν, ο Ρικ Φλερ και ο Ντάστι Ρόουντς, ενώ το 2010 τιμήθηκε για την προσφορά του στον χώρο, με την εισαγωγή του στο Hall of Fame του WWE, τελετή που παρουσίασαν οι δύο γιοι του, Τεντ Jr. και Μπρετ.

Προσωπική ζωή

Ο Ντιμπιάσι υιοθετήθηκε σε πολύ μικρή ηλικία από τον παλαιστή Άιρον Μάικ Ντιμπιάσι, που ήταν Ιταλός και την γυναίκα του. Οι πραγματικοί του γονείς ήταν παλαιστής και ψυχαγωγός αντίστοιχα. Σε ηλικία 15 ετών έχασε τον θετό πατέρα του από ανακοπή καρδιάς που υπέστη μέσα στο ρινγκ. Μετά τον χαμό του, η θετή του μητέρα κλονίστηκε ψυχολογικά και ο Τεντ πήγε να ζήσει με τους παππούδες του. Αφού τελείωσε το σχολείο, δεν δέχτηκε να σπουδάσει και αφιερώθηκε στην πάλη.
Ο Τεντ έχει παντρευτεί δύο φορές. Από τον πρώτο γάμο του απέκτησε τον Μάικ, ενώ από τον τωρινό του γάμο, έχει άλλους δύο γιους, τον Μπρετ και τον Τεντ Jr. Και οι τρεις ακολούθησαν τα βήματά του στην επαγγελματική πάλη, μα μόνο ο Τεντ Jr. κατάφερε να σημειώσει μια μικρή επιτυχία στον χώρο.
Νοβρούζ Μαμάντοφ

Ζωή

Γεννήθηκε στο Ναχτσιβάν, το οποίο τότε ήταν τμήμα της σοσιαλιστικής σοβιετικής δημοκρατίας του Αζερμπαϊτζάν. Απέκτησε διδακτορικό στη Φιλολογία το 1991 από το Παιδαγωγικό Ινστιτούτο Ξένων Γλωσσών του Αζερμπαϊτζάν (APFLI), όπου αργότερα δίδαξε ως καθηγητής.

Σταδιοδρομία

Την περίοδο 1967–1968 έγινε μεταφραστής και ανώτερος διερμηνέας στην Αλγερία, από το 1971–1973 στη Γουινέα και το 1978–1981 ξανά στην Αλγερία. Από το 1992 ως το 1993 ήταν πρύτανης της προπαρασκευαστικής σχολής του APFLI. Την περίοδο από το 1993 ως το 1997 ήταν πρύτανης γαλλικής γλώσσας στο APFLI. Από το 1995 ως το 1997 ήταν διερμηνέας του (τότε ο Χαϊντάρ Αλίγιεφ) Προέδρου της Δημοκρατίας του Αζερμπαϊτζάν. Το 1997 ανέλαβε διευθυντής στο Τμήμα Εξωτερικής Πολιτικής της Προεδρίας, ως το 2018. Στις 21 Απριλίου 2018 διορίστηκε πρωθυπουργός της χώρας.
Το 1998 τιμήθηκε από τον πρώην πρόεδρο Ζακ Σιράκ της Γαλλικής Δημοκρατίας με το παράσημο της Λεγεώνας της Τιμής.

Βιβλία

Συνέγραψε περισσότερα από 20 επιστημονικά άρθρα και αρκετά βιβλία, συμπεριλαβανομένων περισσότερων από 300 άρθρων με πολιτικά και δημόσια θέματα.
Μετέφρασε στα γαλλικά το έργο “A Myth of Terror” (1991) του Έριχ Φάιγκλ” το 2001. Επίσης, μετέφρασε έργα του Πιέρ Γκαμαρά ("L'Assassin a le prix Goncourt". Παρίσι: 1963) και των Φιλίπ Μπραγιάρ και Μοχάμετ Ρεζά Τζαλίλι  ("Les relations internationales". 1997).